Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 717/13/7703	Kežmarok, 31.12.2013
EEČ : 2-56-58-2013

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Kežmarok
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX
Okresnému úradu XXXXX - odboru všeobecnej vnútornej správy,

že dňa 21.10.2013 v čase o 00.18 hod. v XXXXX po predchádzajúcej konzumácii alkoholických nápojov úderom pravej ruky rozbil sklenenú výplň výkladu na XXXXX námestí č. XXXXX čím takto svojim konaním spôsobil XXXXX škodu v sume 210,- €, 

pretože výsledky skráteného vyšetrovania preukazujú, že nejde o trestný čin, ale o skutok, ktorý by mohol byť príslušným orgánom posúdený ako priestupok.      

Odôvodnenie:
    Uznesením povereného príslušníka Obvodného  oddelenia  PZ  XXXXX  sp. zn.: XXXXX zo dňa 21.10.2013 bolo začaté trestné stíhanie a súčasne vznesené obvinenie XXXXX pre prečin poškodzovania cudzej veci podľa § 245 ods. 1 Trestného zákona  na tom skutkovom základe, že dňa 21.10.2013 v čase o 00.18 hod. v XXXXX po predchádzajúcej konzumácii alkoholických nápojov úderom pravej ruky rozbil sklenenú výplň výkladu na XXXXX námestí č. XXXXX čím takto svojim konaním spôsobil XXXXX škodu v sume 440,- €. 

    Ku skutku bol vypočutý obvinený XXXXX, ktorý uviedol, že dňa 20.10.2013 vo večerných hodinách popíjal alkoholické nápoje v bare XXXXX v XXXXX na XXXXX námestí. Bol tam s kamarátom XXXXX. Potom sa išli do mesta len tak prejsť. Keď prechádzali okolo radnice, nevedel, čo ho to napadlo a  udrel  päsťou  do  neďalekého  výkladu, ktorý  sa rozbil. Hneď na to z miesta ušiel smerom k hradu, kamarát XXXXX bežal za ním. Pri hrade si chvíľku oddýchli a vtedy k nim prišli mestskí policajti. Následne boli predvedení na Obvodné oddelenie PZ v XXXXX. Dodal, že výklad rozbil bez predchádzajúceho premýšľania, bol to momentálny skratový nápad.

    Poškodený XXXXX sa vyjadril, že ako živnostník sa zaoberá predajom klenotníckeho a umeleckého tovaru. V dlhodobom prenájme má obchodné priestory na prízemí na XXXXX ulici č. XXXXX v XXXXX, pričom je zodpovedný za všetky škody, ktoré vzniknú v uvedenom priestore. Dňa 19.10.2013 predajné priestory riadne uzavrel a uzamkol, následne z miesta odišiel. Dňa 21.10.2013 v čase okolo 00.30 hod. bol vyrozumený operačným strediskom mestskej polície, že došlo k poškodeniu výkladu na uvedenej prevádzke. Dostavil sa na miesto a zistil, že čelná tabuľa výkladu bola rozbitá, bola zničená reklamná fólia jeho firmy, za čelnou tabuľou našiel vo výklade rozbitú ozdobnú keramickú súpravu šálok a tanierikov a dve rozbité sošky anjelov. Z priestorov mu nebolo nič ukradnuté.

    Svedok XXXXX vypovedal, že dňa 20.10.2013 v XXXXX bare v XXXXX na XXXXX námestí od večera popíjal spolu s obv. XXXXX alkoholické nápoje. Potom z baru odišli a len tak chodili mestom. Keď prechádzali okolo radnice, obv. XXXXX nečakane udrel päsťou do najbližšieho výkladu a začal utekať smerom ku hradu. Ani nepremýšľal a utekal za ním. Keď dobehli ku hradu, na chvíľku zastavili. Vtedy prišli mestskí policajti a zobrali ich na políciu. Dodal, že vôbec nevedel, prečo obv. XXXXX ten výklad rozbil, nič také mu pred tým nepovedal, o ničom podobnom sa nerozprávali.

    Miesto činu bolo zadokumentované v zápisnici o jeho obhliadke /na č. l. 46/ i fotograficky /na č. l. 47-51/.

    Na základe odborných vyjadrení k výške škody, ktorá bola spôsobená poškodením, resp. zničením vecí v dôsledku konania obvineného, a to sklenenej výplne výkladu, reklamnej fólie, dvoch keramických sošiek anjelov a ozdobnej keramickej súpravy šálok a tanierikov, táto bola ustálená na sumu 210,- €.

    Do spisu bol zabezpečený aj úradný záznam Mestskej polície XXXXX z 21.10.2013, zápisy o dychovej skúške z 21.10.2013, charakteristiky a odpis registra trestov k osobe obvineného.

    Prečinu poškodzovania cudzej veci podľa § 245 ods. 1 Trestného zákona sa dopustí ten, kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu.

    Výška škody bola v danej veci ustálená na sumu 210,- €, ktorá nedosahuje výšku malej škody. V zmysle § 125 ods. 1 Trestného zákona škodou malou sa rozumie škoda prevyšujúca sumu 266,- €.

    Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

    Podľa § 214 ods. 2 Trestného poriadku policajt postúpi vec inému orgánu, iba ak vo veci nebolo vznesené obvinenie.

  Keďže konaním obvineného neboli naplnené znaky skutkovej podstaty trestného činu, avšak jeho konanie by bolo možné posúdiť ako priestupok podľa zákona č. 372/1990 Zb. o priestupkoch v znení neskorších predpisov, o ktorom je príslušný rozhodovať Okresný úrad XXXXX - odbor všeobecnej vnútornej správy, bolo potrebné rozhodnúť tak, ako je to uvedené vo výrokovej časti tohto uznesenia.               

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Mitníková
prokurátorka